Document ID: 31996D0650

KOMMISSIONENS BESLUTNING af 30. oktober 1996 om dyresundhedsbetingelser og udstedelse af sundhedscertifikat ved indførsel af svin fra Cypern (EØS-relevant tekst) (96/650/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (1), senest ændret ved akten vedrørende Østrigs, Finlands og Sveriges tiltrædelse, særlig artikel 8, og
ud fra følgende betragtninger:
Medlemsstaterne indfører kvæg og svin i henhold til Rådets direktiv 91/496/EØF (2), senest ændret ved direktiv 96/43/EF (3), som fastsætter principperne for tilrettelæggelse af veterinærkontrollen for dyr, der føres ind i Fællesskabet fra tredjelande;
det er under besøg aflagt af EF-veterinærsagkyndige konstateret, at sundhedssituationen i Cypern kontrolleres af veterinærtjenester, som kan stille tilstrækkelige garantier, når det gælder sygdomme, der kan overføres ved indførsel af svin;
de cypriotiske veterinærmyndigheder har bekræftet, at Cypern i de sidste 24 måneder har været fri for mund- og klovesyge og i de sidste tolv måneder har været fri for klassisk svinepest, afrikansk svinepest, Teschener syge, smitsom blæreudslæt hos svin (SVD) og vesikulær exanthem samt i de sidste seks måneder har været fri for vesikulær stomatitis; der er ikke blevet vaccineret mod nogen af disse sygdomme i de sidste tolv måneder;
de cypriotiske veterinærmyndigheder har forpligtet sig til inden 24 timer pr. telex eller telefax at underrette Kommissionen og medlemsstaterne, såfremt der bekræftes tilfælde af forekomst af en af ovennævnte sygdomme eller træffes beslutning om vaccination mod dem, og inden for en rimelig periode, hvis der agtes gennemført ændringer i de cypriotiske importbestemmelser for svin samt sæd og embryoner af svin;
de cypriotiske veterinærmyndigheder har forpligtet sig til at føre officielt tilsyn med udstedelsen af certifikater i forbindelse med denne beslutning og at drage omsorg for, at alle relevante certifikater og erklæringer, som kan have dannet grundlag for udstedelsen af udførselscertifikater, opbevares i officielt arkiv i mindst tolv måneder efter at dyrene, som de vedrører, er afsendt;
de cypriotiske veterinærmyndigheder har forpligtet sig til ikke at tillade, at der udstedes certifikater som beskrevet i bilagene til denne beslutning for dyr, som er blevet indført til Cypern, medmindre dyrene er blevet indført i henhold til veterinærbetingelser, der er mindst lige så strenge som de relevante krav i direktiv 72/462/EØF, herunder eventuelle tilknyttede beslutninger;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Medlemsstaterne tillader, jf. dog stk. 2, indførsel af følgende dyr fra Cypern:
a) avls- og brugssvin, der opfylder kravene i sundhedscertifikatet i bilag A, og som ledsages af et sådant certifikat
b) slagtesvin, der opfylder kravene i sundhedscertifikatet i bilag B, og som ledsages af et sådant certifikat.
2. Medlemsstaterne tillader kun indførsel fra Cypern af svin som nævnt i stk. 1, der er blevet indført til Cypern, hvis dyrene er indført fra EF eller fra et tredjeland, som er anført på listen, der er knyttet som bilag til Rådets beslutning 79/542/EØF (4), for så vidt som den omfatter husdyr af denne art, og kun hvis indførslen har fundet sted i henhold til veterinærbetingelser, der er mindst lige så strenge som kravene i kapitel II i direktiv 72/462/EØF, herunder eventuelle tilknyttede beslutninger.
3. Medlemsstaterne stiller krav om, at dyr, som skal underkastes prøver i henhold til denne beslutning, til stadighed holdes isoleret under forhold, der er godkendt af en cypriotisk embedsdyrlæge, fra alle klovbærende dyr, der ikke er beregnet til udførsel til EF, eller der ikke har samme sundhedsstatus som disse dyr, fra tidspunktet fra den første prøve til pålæsningstidspunktet.
4. Medlemsstaterne tillader kun, at der føres svin fra Cypern ind på deres område, hvis følgende betingelser er opfyldt:
a) en garanti for, at de dyr, der skal indføres, ikke er blevet vaccineret mod mund- og klovesyge
b) en garanti for, at de ikke er blevet vaccineret mod klassisk svinepest og i tilfælde af avls- eller brugssvin en garanti for, at de har reageret negativt på en prøve for antistoffer mod klassisk svinepestvirus.
Artikel 2
Indtil der træder EF-foranstaltninger i kraft med henblik på udryddelse, forebyggelse eller bekæmpelse af andre kontagiøse eller infektiøse svinesygdomme end rabies, brucellose, mund- og klovesyge, miltbrand, Teschener syge, klassisk svinepest, afrikansk svinepest eller smitsom blæreudslæt hos svin (SVD), kan medlemsstaterne for dyr, der indføres fra Cypern, kræve samme yderligere sundhedsbetingelser, som de kræver for andre dyr som led i et nationalt program for udryddelse, forebyggelse eller bekæmpelse af disse sygdomme, der har været forelagt for og er blevet godkendt af Kommissionen.
Artikel 3
Denne beslutning finder anvendelse fra tredivtedagen efter dens meddelelse til medlemsstaterne.
Artikel 4
Denne beslutning er rettet til medlemsstaterne.
Udfærdiget i Bruxelles, den 30. oktober 1996.

Labels: 0
3
18
6